
Tisztelt Képviselő-testület!

Első alkalommal 2022 februárjában küldött tájékoztatást Siófok Város Önkormányzatának polgármestere Önkormányzatunk részére azzal kapcsolatosan, hogy Harc Község Önkormányzatának tartozása áll fenn a Dél-Balatoni és Sió-völgyi Hulladékgazdálkodási Rendszer Konzorciuma felé. Az ISP/7/30./2022. iktatószámú megkeresésre válaszolva Önkormányzatunk vitatta Siófok Község Önkormányzata levelében foglaltakat, hiszen Harc Község Önkormányzata könyvelésében és pályázati anyagaiban sincs arra vonatkozó adat, hogy tartozása állna fenn a Dél-Balatoni és Sió-völgyi Hulladékgazdálkodási Rendszer Konzorciuma felé.
A 2022. június 8-i keltezésű levelében Siófok Város Önkormányzatának polgármestere dr. Lengyel Róbert ismételten arról tájékoztatta Harc Község Önkormányzatát, hogy tartozása áll fenn a Dél-Balatoni és Sió-völgyi Hulladékgazdálkodási Rendszer Konzorciuma felé. Ennek alátámasztására konzorciumi tanácsi határozatokat és egy 3. számú szerződésmódosítást is csatolt.
A 3. számú szerződés-módosítás aláírásának dátuma a megküldött dokumentumok szerint 2010. október 28., a hozzájáruló konzorciumi tanácsi határozat dátuma ugyanakkor 2010. november 12. Az 1. számú szerződés-módosítással kapcsolatosan aláírt szerződést nem is csatolt Siófok Város Önkormányzata.
Véleményünk szerint a megküldött iratok továbbra sem támasztják alá Harc Község Önkormányzata tartozásának fennállását.
Siófok Város Önkormányzata 2024. február 12-i keltezéssel ismét megkereste Önkormányzatunkat azzal, hogy az elszámolás hiánya továbbra is akadálya a vagyon felosztásának és a Konzorcium megszüntetésének. Ezért kitart azon álláspontja mellett, hogy a kapcsolattartó gesztor önkormányzat felé meg kell fizetni a 10 %-os önrészt és a kamatait, amely összesen 738.504,- Ft összeget tesz ki.
Továbbra sem csatolt azonban Siófok Város Önkormányzata olyan iratokat, amelyek Harc Község Önkormányzata tartozását alátámasztanák.
2024. március 22-i keltezésű levelében arról tájékoztatta Önkormányzatunkat Siófok Város polgármestere, hogy bírósági útra tereli az ügyet.

Kérem a Tisztelt Képviselő-testületet, hogy a fentiekre tekintettel az alábbi határozati javaslatot szíveskedjenek elfogadni.


H a t á r o z a t i   j a v a s l a t:

…/2024. (IV.30.) önkormányzat határozat:
Siófok Város Önkormányzata Polgármesterének a Dél-Balatoni és Sió-völgyi Hulladékgazdálkodási Rendszer Konzorciuma felé fennálló önrész tartozásáról szóló leveléről
Harc Község Önkormányzata Képviselő-testülete ISP/3-28/2024. iktatószámú levelében foglaltakkal nem ért egyet, továbbra is vitatja, hogy önrész tartozása állna fenn a Dél-Balatoni és Sió-völgyi Hulladékgazdálkodási Rendszer Konzorciuma felé.

